text: AUTO BILD България / Със 171 км/ч на офроуд състезанието в Русе
  Със 171 км/ч на офроуд състезанието в Русе
  От 26 до 28 ноември в околностите на Русе рекорден брой участници – 60 екипажа от България, Румъния, Турция и Италия, ще стартират в последния кръг от офроуд шампионатите на АФБ. Успешният офроуд сезон ще бъде закрит с над 600 състезателни километра при голям интерес от състезатели и публика.
  Надпреварата "NetWorx Off-Road" е с над 10-годишна традиция и предлага изключително бързи трасета за рали категорията, като преди няколко години рекордната скорост от 171 км/ч бе постигната от Свилен Максимов с Jeep Cherokee.
  За високопроходимите машини от "тежкия" клас на експертите са подготвени тежки трасета в блата и дерета, където средната скорост не надвишава 10 км/ч и изисква много подготвени машини и всеотдайни навигатори.
  В тази категория борбата за шампионската титла ще се води между екипажи от Турция и България, а при най-бързите за титлата ще спори смесеният екипаж на Салваторе Телиава и Алекс Маслинков.
  Център на състезанието е красивото село Мечка, където ще бъдат стартовете и финалите през трите дни.